Beto da Silva

Luiz Humberto da Silva Silva, nado en Lima o 28 de decembro de 1996, é un futbolista peruano. Xoga de dianteiro e o seu equipo actual é o Cienciano, da Primeira División do Perú.

 Traxectoria 

 Comezos 
Naceu en Lima, de pai brasileiro e nai peruana. Pasou a súa infancia entre o seu Perú natal e unha favela de Porto Alegre, onde viviu entre os 6 e os 14 anos. Na cidade brasileira comezou a xogar ao fútbol, militando nas canteiras dos dous principais clubs locais: o Internacional e o Grêmio. De regreso no Perú xogou nas categorías inferiores do Universitario, o Universidad de San Martín e o Sporting Cristal.

 Sporting Cristal 
O 19 de xuño de 2013, con só 16 anos, debutou da man de Roberto Mosquera no Campionato Descentralizado, nun partido ante Alianza Lima no que caeu lesionado. Nos seguintes dous anos disputou varios partidos máis co primeiro equipo, saíndo habitualmente como suplente, pero aproveitou os seus minutos anotando oito goles. Ademais, conquistou o campionato peruano de liga na tempada 2014 e disputou a final do Torneo do Inca en 2015, perdendo ante o Universidad César Vallejo. En 2015 marcou nas semifinais e na final do Campionato Descentralizado, pero o seu equipo só puido ser subcampión por detrás do Melgar.

 PSV 
A finais de 2015 decidiu non renovar o seu contrato co club celeste e dar o salto ao fútbol europeo, asinando o 3 de xaneiro de 2016 como novo xogador do Jong PSV, filial do PSV Eindhoven. Xogou dous anos co filial neerlandés na Eerste Divisie, contabilizando 26 partidos e 4 goles. Ante a falta de oportunidades co primeiro equipo, decidiu deixar o club neerlandés e regresar ao Grêmio brasileiro, decisión que máis tarde definiu como un erro motivado pola impaciencia.

 Grêmio 
O 28 de maio de 2017 debutou co primeiro equipo do Grêmio no Campionato Brasileiro, nun partido ante o Sport Recife na Ilha do Retiro, substituíndo no cuarto de hora final a Bruno Rodrigo. No conxunto de Porto Alegre formou parte dun dos mellores equipos da historia do club, gañando a Copa Libertadores baixo a batuta de Renato Portaluppi. Porén, apenas contou con protagonismo ao longo da tempada, pois foi titular só nun dos 12 partidos de liga que xogou e non chegou a debutar na competición continental.

 Argentinos Juniors 
Debido ao seu escaso rendemento, en xaneiro de 2018 foi cedido ao Argentinos Juniors, da Primeira División da Arxentina. A súa situación non mellorou no club arxentino, no que se encontrou coa competencia de dianteiros como Gabriel Hauche ou Raúl Bobadilla, e xogou menos de 100 minutos repartidos en cinco encontros.

 Paso por México 
En setembro de 2018 foi contratado polos Tigres da UANL, pero só chegou a disputar dous partidos co equipo sub-20. En xaneiro de 2019 foi cedido aos Lobos da BUAP, onde tivo máis continuidade, xogando 14 partidos e marcando un gol.

 Deportivo da Coruña 
A continuación volveu ao fútbol europeo, sendo cedido no último día do mercado invernal, o 2 de setembro de 2019, ao Deportivo da Coruña.  Debutou co equipo galego só dous días despois da súa contratación, nun partido amigable ante o Racing de Ferrol na Malata correspondente ao Memorial Moncho Rivera, marcando o único gol do Deportivo. O seu debut oficial na Segunda División produciuse esa mesma semana, nun partido ante o Albacete en Riazor no que substituíu nos minutos finais a Vicente Gómez.

Disputou un segundo encontro dúas semanas despois, pero non tivo máis oportunidades nos seguintes dous meses, nos que incluso deixou de ser convocado en varias ocasións polo adestrador Anquela, así como polo seu sucesor no banco, Luis César. Reapareceu a mediados de novembro con cinco xornadas de liga consecutivas con minutos, entrando ao campo sempre como suplente, pero non conseguiu ningún gol. Non volveu xogar en liga e só volveu vestiu a camiseta do Deportivo nas dúas primeiras roldas da Copa do Rei, ante o Illueca e o Unionistas de Salamanca, xogando na primeira delas como titular.

 Alianza Lima 
En xaneiro de 2020 o Deportivo rescindiu o seu contrato e puxo fin á cesión do xogador. Unhas semanas despois oficializouse a súa fichaxe polo Alianza Lima, polo que regresou así ao fútbol peruano tras cinco anos en clubs estranxeiros. Debutou co seu novo equipo nun partido da Copa Libertadores ante o Nacional de Montevideo no estadio Alejandro Villanueva, onde saíu como titular.

No conxunto adestrado por Pablo Bengoechea tampouco conseguiu ter continuidade, disputando só dez encontros de liga, case todos saíndo na segunda metade. Non marcou ningún gol para o equipo, que acabou descendendo ao remate da tempada despois de 82 anos na máxima categoría, aínda que o club conseguiu salvarse grazas a unha posterior sanción ao Carlos Stein.

 César Vallejo 
O seu escaso rendemento cos aliancistas, fixo que fose cedido ao César Vallejo nas tempadas 2021 e 2022. No conxunto de Trujillo tivo máis minutos de xogo, xogando habitualmente como extremo esquerdo, e nun partido contra o Sport Boys conseguiu o seu primeiro gol en dous anos e medio. En decembro de 2022 rematou o seu contrato con Alianza e asinou en propiedade con César Vallejo. Iniciou a súa terceira tempada no club como un dos titulares do adestrador Sebastián Abreu, pero unha lesión en febreiro afastouno durante meses dos terreos de xogo. Pechou o seu paso polo César Vallejo cun total de 55 partidos oficiais e 7 goles.

 Melgar e ADT 
En xuño de 2023 anunciouse a súa fichaxe por Melgar, no que militou durante os seguintes meses, sen apenas protagonismo. En febreiro de 2024, despois de que o adestrador Pablo De Muner non contase con el para os primeiros partidos da tempada, foi cedido ao ADT de Tarma. Neste club fíxose finalmente coa titularidade, sumando 25 partidos e 3 goles ao longo da campaña, a máis regular da súa carreira ata entón.

 Cienciano 
O último día de 2024, tras rematar o seu contrato co Melgar, anunciouse a súa fichaxe polo Cienciano, tamén da Primeira División.

 Selección peruana 
Foi internacional coas categorías inferiores da selección peruana dende os 14 anos. En 2013 disputou coa selección sub-18 os Xogos Bolivarianos, onde conseguiu a medalla de bronce. Dous anos despois disputou o Campionato Suramericano sub-20 no Uruguai, onde logrou dous goles.

En marzo de 2016 foi convocado por primeira vez pola selección absoluta, dirixida por Ricardo Gareca, para os partidos contra Venezuela e o Uruguai correspondentes á clasificación para o Mundial de 2018, pero quedou no banco en ambos encontros. Finalmente disputou o seu primeiro partido o 23 de maio de 2016, nun amigable contra  Trinidad e Tobago no que marcou o seu primeiro e único gol como internacional. Formou parte do equipo peruano na Copa América Centenario, na que xogou só uns minutos no tempo de desconto do primeiro partido contra Haití. O 27 de marzo de 2019 disputou o seu oitavo e derradeiro partido coa selección, nun amigable ante O Salvador.

 Notas 

 Véxase tamén 
 Ligazóns externas 
 Datos do xogador en bdfutbol.com 
 Datos do xogador en soccerway.com 

Categoría:Nados en 1996
Categoría:Nados en Lima
Categoría:Futbolistas do Perú
Categoría:Dianteiros de fútbol
Categoría:Xogadores do PSV Eindhoven
Categoría:Xogadores do Grêmio Foot-Ball Porto Alegrense
Categoría:Xogadores do Argentinos Juniors
Categoría:Xogadores do Tigres de la UANL
Categoría:Xogadores do Deportivo da Coruña
Categoría:Xogadores do Alianza Lima
Categoría:Xogadores da selección de fútbol do Perú